31 august reprezintă motiv de bucurie atât pentru românii aflați în țară, cât și pentru cei de peste hotare, care nu au atât de des ocazia să asculte dulcele grai românesc, deoarece Legea 53/2013 proclamă această zi ca Zi a Limbii Române, în care este celebrată limba noastră - maternă, oficială, literară, vorbită, scrisă, îmbogățită sau sărăcită - în numele celor 28 de milioane de vorbitori de limbă română din toata lumea. Manifestările organizate cu această ocazie, atât în țară, cât și în străinătate, subliniază importanța păstrării calității limbii române și a identității noastre naționale și își propun să-i unească pe cei care vorbesc și simt românește, reamintindu-le an de an că *limba noastră-i o comoară* (după cum metaforic spunea Alexei Mateevici) și că *limba este însăși floarea sufletului etnic al românimii* (cuvinte care aparțin marelui nostru poet Mihai Eminescu).

Limba română s-a format odată cu romanizarea populațiilor antice din bazinul Dunării de Jos, care erau traco-dacice. Româna a fost ulterior influențată de limba slavă, greacă, maghiară etc., adoptând, la un moment dat, chiar alfabetul chirilic. În secolul al XIX-lea, domnitorul Alexandru Ioan Cuza a reformat educația în Principatele Române, astfel că alfabetul chirilic a fost înlocuit cu cel latin, dând naștere limbii române pe care o cunoaștem și o vorbim astăzi.

Călătorind dintr-o regiune în alta a României se poate constata că există mai multe graiuri ale limbii noastre, care se deosebesc între ele prin mici diferențe de accent sau pronunție, fiind ușor de vorbit și înțeles de toți locuitorii țării, indiferent de zona geografică din care provin: Moldova, Muntenia, Oltenia, Transilvania, Banat, Basarabia sau Bucovina.

Limba română este o limbă romanică alături de franceză, italiană, portugheză și spaniolă. Un procent de 60% din cuvintele ce fac parte din vocabularul de bază al limbii române provin din latină.

Ea este limbă maternă pentru aproximativ 28 de milioane de persoane, limbă de stat în România și Republica Moldova și limbă oficială și administrativă în Uniunea Europeană și Uniunea Latină. În țările vecine și în Balcani (Albania, Bulgaria, Croația, Grecia, Macedonia, Serbia, Ucraina și Ungaria) este limbă minoritară autohtonă, de uz familiar și local, iar ca limbă străină se studiază în aproximativ 40 de țări din lume.

Cel puțin cu ocazia Zilei Limbii Române avem datoria de a ne aminti de cântecele, doinele, proverbele și basmele populare în care înaintașii noștri au tezaurizat cuvinte și expresii, de cei dintâi cărturari, *apostoli ai românismului*, Gheorghe Șincai, Gheorghe Lazăr, Petru Maior și Samuil Klein care, *prin școli, prin cultivarea limbii și a istoriei puseră stâlpii de temelie a naționalității române*. Ca sătmăreni nu trebuie să uităm că unul dintre acești istorici, Samuil Klein, l-a însoțit pe episcopul Grigore Maior în localitatea sa natală, Sărăuad, în vara lui 1776, iar Iosif Vulcan, întemeietorul revistei “Familia” din Oradea - prezent la Satu Mare în casa avocatului Alexandru Ferenţiu - spunea despre Sătmar că este *ultima și cea mai periclitată graniță a românismului*. Dar aici s-au luptat printr-o vocație pedagogică a autorilor de cărți de rugăciuni și a manualelor școlare, căci erau preoți și dascăli: Ioane Marcu, Moise Sora Novac, Petre Cupcea, Andrei Cosma, Ion Silaghi Corbul, Ioan Buteanu. Dar cum să nu-l amintim la această zi solemnă a limbii române pe protopopul și dascălul Petru Bran care în 1859 biruiește să înființeze prima catedră de limba și literatura română la Satu Mare! Urmașul său, Vasile Lucaciu, a luptat necontenit pentru folosirea și punerea în valoare a limbii române pe aceste meleaguri. Tot cu ocazia Zilei limbii române, gândul nostru, al sătmărenilor, trebuie să se îndrepte cu recunoștință și admirație și **înspre** eminescologul Gheorghe Bulgăr care a editat dicționare și studii despre limbă și stil, despre evoluția limbii în opera celor mai mari scriitori; **înspre** Pall Francisc care a scris despre *limba și românii din părțile sătmărene*, **înspre** Aloisie Ludovic Tăutu **sau înspre** Vasile Scurtu și a sa lucrare “Termenii de înrudire din limba Română” care a apărut în 1948 și a obținut Premiul Academiei în 1968.

Învățată în familie și în școală, cultivată sau ignorată, limba e vie și puternică pentru că ea ne exprimă sentimentele, trăirile sufletești, ne unește sau ne dezbină, ne definește identitatea și apartenența națională.

Și ce poate încheia mai frumos acest demers al nostru de evocare a limbii române decât emoționantele cuvinte ale poetului Nichita Stănescu?

*A vorbi despre limba română este ca o duminică. Limba română este patria mea. De aceea, pentru mine, muntele munte se numește, de aceea, iarba iarbă se spune, de aceea, pentru mine, izvorul izvorăște, de aceea, pentru mine, viața se trăiește.*